ming030890/wiki-yue-high-quality huggingface dataset:
蔡明思

蔡明思（粵拼：coi3 ming4 si1，英文：Jessica Tsoi，1984年11月15號—）係香港歌唱組合Super Girls成員，喺美國西雅圖文學副學士文憑畢業。
蔡明思原名蔡明芳，2016年改用而家個名。
蔡易餘

蔡易餘（臺灣閩南話：Tshuà I̍k-û；1981年3月14號—）係中華民國民主進步黨政治人，律師出身，喺嘉義縣布袋鎮新塭出世，係民主進步黨前立法委員蔡啟芳個仔。
蔡易餘係台灣第9、10屆立法委員，民主進步黨中央常務執行委員。國立嘉義高級中學畢業、國立臺灣大學法律學系財經法學組畢業。
2012年民主進步黨通過徵召佢做中華民國第八屆立法委員選舉參選人，但當時佢以差距0.61%輸咗畀時任立委翁重鈞。2015年3月27號，民進黨公布嘉義縣海區立委初選民調，蔡易餘獲得40.87%，擊敗前立委林國慶嘅37.89%，獲得提名參選2016年立委選舉。2016年1月16號，蔡易餘以72469票高票當選第九屆立法委員，2016年2月1號正式就職。

政治立場同埋關注嘅議題
睇埋：被視為受到中華人民共和國政府影響嘅非本地媒體一覽
佢會關注中國一啲對外影響力嘅滲透同埋宣傳。例如，佢曾經公開批評新加坡《聯合早報》，形容佢係一個親中派嘅媒體，亦係中國大外宣嘅一部分。佢亦曾經關注滴滴出行喺台灣嘅營運，指後面有中國資金背景，而滴滴出行之前就涉嫌出售車主個人資料，擔心台灣用戶嘅資料會送咗去中國，形容係中資入侵國內運輸業。亦因為咁，佢有時會成為中國內地小粉紅攻擊嘅對象。
佢喺2020年美國總統選舉期間支持當奴侵。
蔡曉鋒

蔡曉鋒（英文：Choy Hiu Fung，1996年1月17號—）係香港單車手，香港體育學院職業車隊成員，主要參與公路單車賽。
蔡楓華

蔡楓華（Kenneth "Ken" Choi，1960年11月28號—）係香港男歌手，籍貫廣東佛山市三水區，長沙灣天主教英文中學畢業。因為參加1979年嘅第三屆業餘歌唱大賽獲得冠軍，繼而簽約SONY香港新力唱片公司，成為香港1980年代嘅歌手，佢又同時加入香港電台成為唱片騎師，亦做咗演員及節目主持人，係香港少見歌、影、視及播嘅四棲藝人。佢講嘅「一時嘅光輝，未必係永恆嘅」成為一時佳話。

自創嘅曲
蔡楓華除咗歌唱之外，重有作曲，以下係佢自創自唱嘅曲。
《倩影》
《如果》
《細雨下》
《四海一個家》
《誓言》
《娉婷》
《相愛亦相分》
《愛的結束》
《愛是何價》
《把妳留住》
《一代人》
蔡榮達

蔡榮達係台灣一個激進親北京派人士，佢而家係中華統一促進黨定芳黨部嘅主委。佢仲係台南市四鯤鯓雲海宮嘅主委，並且擔任台南市海峽兩岸交流協會嘅會長。
蔡曜力

蔡曜力（Max Choi，1984年10月21號—），係香港藝人，2004年拍廣告而踏入娛樂圈，隨後參加第20期無綫電視藝員訓練班並順利畢業，係前香港無綫電視旗下藝員。2010年之前用過藝名何奕聰同蔡昌達，而家用返原名蔡曜力。代表作品有《點解阿Sir系阿Sir》、《談情說案》、《隔離七日情》、《紫禁驚雷》、《怒火街頭》。
2016年同無綫電視結束合約。
蔡朝旭

蔡朝旭，香港親中派政治人。

政治立場
佢嘅立場係親中派，曾經支持北京諮詢或未經香港人同意，強行訂立，大幅度削減直選議席嘅「完善選舉制度」，又支持「一帶一路」同埋所謂嘅「愛國者治港」。佢亦主張香港要融入國家發展，又話香港同廣西需共同努力推動文化經濟藝術交融共進發展。

家庭
佢阿爸係蔡志坤，2018年年底因病離世。佢2016年同藝人陳曼娜嘅囡囡鄭祖兒（Joie）結婚。

被指控一腳踏兩船
2016年，蔡朝旭被爆出包養女大學生金若希，金若希更加哭訴蔡朝旭老婆鄭祖兒先係第三者，自己亦已經比佢攪到大肚，之後陳曼娜為蔡朝旭同鄭祖兒公開反駁，話金若希先係第三者。但之後，陳曼娜就話自己曾經訓斥過蔡朝旭，後期已經好少聯絡，去到2019年蔡朝旭都無再俾家用，連陳曼娜嘅生日宴都唔出席，關係陷入冰封狀態。

被公開貼街招追債
喺2020年，蔡朝旭被公開貼街招追債，但佢就去到9月先搵律師幫手公開澄清，話自己無欠債。
蔡林生

蔡林生，香港親中派文化界人士，香港藝術聯會主席。

政治參與同經歷
佢係香港親中派嘅支持者，對西方社會持敵視態度，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
蔡曜宇

蔡曜宇（英文：Shuon），係臺灣音樂製作人。佢係曜爆甘音樂工作室嘅其中一個創辦人。
蔡東豪

蔡東豪（英文名：Tony Tsoi Tung-ho，1964年—），香港企管人，傳媒人，讀過番禺會所華仁小學同香港華仁書院，中四赴加拿大留學，祖籍廣東省惠州市；1986年於加拿大西安大略大學商學院畢業，獲頒工商管理榮譽學位。喺長江基建、中建電訊、商業電台、精電國際等企業做過高層，阿媽係1960、70年代香港電台播音皇后張雪麗。

電台及電視節目
2006年5月至2014年1月，喺香港電台第二台於星期六早上11至12點同曾智華同埋劉少坤主持節目《LTV Cafe》。
2007年7月主持港台電視節目《想一想香港》
2009年12月主持港台電視節目《2009年香港政治大事回顧》同埋《2009年香港世界大事回顧》
2010年12月主持港台電視節目（2010年香港政情大事回顧》同埋《2010年國際博弈大事回顧》
2011年3月至5月主持有線電視節目（華爾街風雲200年》共十集。
2011年12月主持港台電視節目《2011年香港政情大事回顧》同埋《國際變革大事回顧》。
2012年12月主持港台電視節目《2012年香港政情大事回顧》同埋《國際風雲大事回顧》。
2015年7月參與港台電視節目《獅子山下之一場飯局》，演司徒老師。

被警方通緝
2021年12月29號，香港警察國安處以「串謀發布煽動刊物」罪，拉《立場新聞》6名現任或前任高層，然後通緝包括逃亡嘅蔡東豪同練乙錚等等多名有關人士。
蔡梓銘

蔡梓銘（1990年12月29號—）係香港男藝人，2009年參加第一屆亞洲星光大道之後入咗亞洲電視。
佢祖上係上海人。
通貨對

啲人買賣 forex 嗰陣，好興將啲 forex 表示做通貨對（currency pair）。
一對通貨對會有兩隻通貨，通貨嘅名會用 ISO 4217 嚟表示－例如喺 ISO 4217 裏面歐羅叫 EUR 而美金就叫 USD，啲人想表達「一文歐羅值幾多文美金」嗰時，就會寫成好似以下噉嘅樣：
EUR/USD 1.2500
上述呢行符號，意思係話「每一個單位歐羅（基通貨；base）值 1.2500 個單位咁多嘅美金（相對通貨；counter / quote）」。將 EUR 同 USD 換做第啲通貨，上述嘅表示方法都一樣行得通。
通道

通道係中國湖南懷化一個侗族自治縣，總面積2225平方公里，人口21.9萬。
負回輸

負回輸（negative feedback）係回輸嘅一種，一個系統俾出嘅負回輸會壓低引起呢個回輸嘅系統變化。
貞觀之治

貞觀之治，係指唐太宗在位嗰陣嘅政績。因為制度建立好，唐太宗又識用人，又自我剋制，使到普天下出現安定嘅局面。當時年號叫「貞觀」（627年－649年），所以叫「貞觀之治」。
貞觀

貞觀 (唐)：唐太宗嘅年號，共二十三年，對應西曆627年~649年。
貞觀 (日本)：日本清和天皇同陽成天皇嘅年號，共十九年，對應西曆859年~877年。
貞觀 (西夏)：西夏崇宗嘅年號，共十四年，對應西曆1101年~1114年。

西曆干支對應表
呢份表表示三個貞觀年號對應嘅西曆同干支。
貞豐

貞豐係中國貴州黔西南下轄嘅一個縣，有1512平方公里咁大。
赤壁之戰

赤壁之戰係東漢末年曹操對孫權同劉備聯盟打嘅一場仗。曹操消滅咗袁紹勢力之後，想進一步統一全國，就親率20萬大軍到長江邊，孫權同劉備聯盟，響赤壁打咗一場大仗，雖然孫權同劉備少曹操好多兵，但係佢哋都贏咗。之後曹操力量銳減，無力南下，唯有睇住北方。
赤寶花屬

赤寶花屬（粵拼：cik3 bou2 faa1 suk6，學名：Thibaudia）係杜鵑花目杜鵑花科嘅一個屬。
赤小豆

赤小豆係種食得嘅豆，似紅豆但比較長身，可以做中藥藥材，又或者滾湯都得，通常會同粉葛或者薏米一齊煲。
赤尾佳宣

赤尾佳宣（1975年10月3號—）係日本足球員，司職中場，效力過甲府風林。
赤尾公

赤尾公（粵拼：cek3 mei5 gung1，1988年2月15號—）係日本足球員，司職中場，效力鹿兒島聯。
車學沇

車學沇，係大韓民國嘅一個男藝人同埋歌手。
車宗福

車宗福（粵拼：ce1 zung1 fuk1；韓文：차종복／車宗福 Cha Jong-bok；1967年1月27號—2017年6月16號）係南韓嘅足球球探同足球教練，全羅北道全州市人。曾經從2002年開始一直做全北現代汽車隊嘅球探，2013年佢先後向兩位球證搞收買隊波成績，呢單嘢喺2016年12月嘅南韓足球醜聞被揭發，令全北隊被取消2017年亞冠同2016年經典K聯賽冠軍資格同下賽季聯賽扣9分嘅積分處罰，隨後佢被判收監半年。
車宗福喺2017年6月中旬出獄，6月16號喺全州世界盃體育場自殺身亡，終年50歲。
車士活

車士活（英文：Chatswood）係澳洲雪梨北部一個區，位於雪梨中心商務區以北10公里，屬於威洛比市管轄，係雪梨北區嘅重要市鎮。
車士打菲特

車士打菲特（英文：Chesterfield）係英倫打比郡一鎮，人口10萬。
車士打郡

車士打郡（Cheshire，舊名Chester），又名遮士打郡、志士達郡，地處英倫西北。北望利物浦（Liverpool），座擁大埠華寧頓（Warrington），郡府同名為車士打（Chester）。
車尼希夫州

車尼希夫州（烏克蘭文：Чернігівська область），普通話又跟俄文譯做切爾尼戈夫州，係烏克蘭北部嘅一個州，首府喺車尼希夫。
鄭仕偉

鄭仕偉（粵拼：zeng6 si6 wai5；英文：Shiwei Zheng；1985年11月19號—），係中國音樂製作人、結他手、左右樂隊嘅隊長同結他手。佢喺北京現代音樂學院畢業。

經歷
2009年，佢做咗現代音樂研修學院嘅合奏堂講師。2020年，佢同左右樂隊參加愛奇藝音樂綜藝節目《樂隊的夏天》第二季。
鄭仁基

鄭仁基，係大韓民國嘅一個男藝人同埋演員。
鄭仁雅

鄭仁雅（粵拼：zeng6 jan4 ngaa5；韓文：정인아／鄭仁雅；1980年—2015年6月13號）係大韓民國嘅一位女演員兼模特兒，曾經喺2008年，因為喺MBC電視台影過《可可島嘅秘密》先至俾人知。
喺2015年6月13號，佢喺全羅南道做跳傘訓練嗰時遇天氣突變而跌咗落湖浸死咗，終年35歲。而佢嘅屍體喺佢死咗之後嘅5日（2015年6月18號）先至俾救援隊員發現。
鄭仙岩

鄭仙岩（粵拼：zeng6 sin1 ngaam4）係中國廣東省廣州市嘅一𡍲比較出名嘅景區，喺白雲區嘅白雲山嘅山頂公園南邊嘅山口嗰度，喺白雲山正門一上山到咗山頂之後，最先搵到嘅就係呢個景區。呢個景區自古以嚟一直都俾人話係「天南第一峰」。

古仔
喺秦朝尾，鄭安期方士就嚟咗南粵嘅白雲山嗰度住咗好耐，而且都冇人知。點知有年因為爆咗單瘟疫，為咗救返啲民眾，佢就用咗自己最犀利嗰套醫術去四周圍搵藥。結果自己一個人上山搵九節菖蒲，半佬唔小心跣低就跌咗落山，結果山崖邊咁啱有堆白鶴即刻飛埋嚟擔咗佢起身，兜咗佢飛均成個白雲山之後就向東飛走咗。後嚟啲人為咗記得佢，先至喺而家嘅雲岩嗰度整咗間「鄭仙祠」，重將每年七月廿四定「鄭仙誕」。

鄭仙誕
鄭仙岩牌坊
農曆每年七月廿四嗰日，有好多民眾自發上山嚟拜鄭先，甚至嗰日摘菖蒲、淋靈泉嚟祈求安康都有。後嚟呢個習俗一直繼承咗落嚟先至變成而家嘅「鄭仙誕」呢個傳統節日。

史
呢個景區開發得比較早，早就喺南朝嘅梁武帝天監年間（502－509），呢度就起咗佛教名刹響度。喺之前重搞咗2次重新修復，最近嘅一次修復喺2014年初夏。嗰時廣州市人民政府為咗弘揚「鄭仙誕」嘅千年傳統習俗，重修復咗而家有嘅雲岩景區嚟還原古蹟勝景，甚至搞咗雕塑、浮雕墻同牌坊嚟傳承同發展白雲山嘅傳統節慶文化。而家嘅坊柱嗰度有句「雲開世外三千界，岩倚天南第一峰。」嘅對聯響度。
鄭伊善

鄭伊善（粵拼：zeng6 ji1 sin6，英文：Cheng Yi Shin Alison，1996年9月18號—）係香港前新聞從業員，曾經係無綫新聞台主播。

簡歷
鄭伊善喺香港科技大學環球商業及管理學士畢業，2018年7月加入無綫電視，同年12月31號離職。
趙詠賢

趙詠賢（英文：Rebecca Chiu，1978年11月24號—）係香港女子壁球手，1998年到2010年活躍。佢喺2002年亞洲運動會壁球女子單打攞金牌。
趙雍

趙武靈王（前356年—前295年），趙氏，名係雍，趙肅侯嘅亞仔。係戰國時趙國第六位君主。前326年，佢繼位做咗國君，統治期間積極擴張趙國嘅疆域。前296年，佢滅埋咗中山國。佢執政之下開始軍事改革嘅計劃，史稱胡服騎射。
趙雲

趙雲（粵拼：ziu6 wan4；？年—229年），字子龍，常山真定人（家下河北正定），三國時期蜀漢嘅主要將領，封爵永昌亭侯。

簡介
趙雲首先投靠袁紹，但因袁紹心胸狹窄而改投公孫瓚。後來公孫瓚俾袁紹逼至自盡，趙雲投靠劉備。
建安十三年（208年），劉備喺荊州俾曹操出兵追殺，於是向江陵逃走，但係劉備唔想放棄自願跟住佢嘅人民，結果喺當陽長阪俾曹軍追上。嗰陣趙雲負責保護劉備一家大細，因為戰亂而搞到失散，於是進入曹軍嘅陣營。後來抱住劉備嘅仔劉禪，同埋保護住老婆甘夫人平安返到劉備嗰邊。
除咗嗰陣嘅戰績外，後來重有益州、漢水、北伐嘅仗都戰績卓越。佢喺建興七年（229年）病死。
趙雲死後，劉禪追加謚號叫做順平侯。

屋企
趙統：趙雲嘅大仔，趙雲死後繼承佢個爵位。
趙廣：趙雲嘅細仔，官職係牙門將，喺沓中跟住姜維嗰陣戰死沙場。
趙雷

趙雷（粵拼：ziu6 leoi4；簡化字：赵雷；英文：Zhao Lei；1986年7月20號—），中國大陸民謠男歌手，喺北京出世。作為土生土長嘅北京胡同仔，佢作詞風格多數以白描為主，又唔會冇咗文藝性，作品多數以生活做主題。

早年經歷
佢讀高中嗰時開始接觸音樂，學結他，行匀嗮大江南北，開始咗自己嘅創作同音樂之路。2003年，17歲嘅趙雷開始地下歌手生活，後來佢由地下歌手轉去酒吧做駐唱歌手。高中畢業之後，佢放棄咗收到嘅大學錄取通知書，繼續佢嘅駐唱生活，呢段經歷為佢日後嘅創作提供咗寶貴嘅經驗。兩年後，佢去咗西藏同雲南，其間創作《咬春》、《開往北京的火車》等作品，重同民謠歌手大冰成為知己。

獨立音樂人經歷
2009年5月，佢參加錄製《速寫穿樂》專輯，重將佢嘅作品《北京的冬天》收錄喺入面，同埋跟住微薄之鹽廠牌周圍演唱。2010年5月，參加湖南衛視快樂男聲長沙賽區海選，攞到賽季全球第2張PASS卡。佢因為同評委喬小刀嘅關係，俾傳媒話佢出貓，跟住取消咗佢比賽資格，之後佢又走咗去廣州賽區參加海選，一路憑住自己嘅原創作品，打入20強，但最終12強止步。
2011年7月，佢借錢出咗第一張個人專輯《趙小雷》，反應唔錯。同年12月4號，佢舉辦咗第一場個人專輯發布會。2012年10月至11月，佢同其他4位音樂人揸電單車搞咗一次全國巡迴演唱，叫做「十個輪子上的民謠之路」，呢場巡迴演唱由成都出發一路向東到深圳，經過15座城市，舉辦咗11場演唱會，一共30日。喺2013年，佢先後舉辦咗44場全國巡演。2014年1月24號，參加《中國好歌曲》演唱令到佢首原創歌《畫》出咗名，亦被導師劉歡揀做「最美歌詞」；10月發布第二張個人專輯《吉姆餐廳》。
2015年1月嘅「年度獨立音樂頒獎」評佢為「年度十大音樂人」，而專輯《吉姆餐廳》就評為「年度十大專輯」；9月23號發佈個人單曲《再也不會去麗江》；11月15號佢喺北京開咗首場「我們的時光」嘅全國巡演。「我們的時光」一共有13場，巡演得到行內好大嘅關注。2016年，9月6號召開發布會，宣布開始「無法長大」全國巡演；10月24號，發佈個人單曲《成都》，一出反應就好好。12月21號，發佈第3張個人專輯《無法長大》，收錄咗一啲之前單獨發佈嘅歌。
2017年1月，加盟湖南衛視《歌手2017》、為首位挑戰歌手，喺第二輪補位賽憑住《成都》一曲以第二名挑戰成功，喺第三輪補位賽遭到淘汰，因為要準備個人演唱會，3月23號發表聲明，唔再參加突圍賽。

《歌手2017》
2017年1月，加盟湖南衛視《歌手2017》、為首位挑戰歌手，喺第二輪補位賽憑住《成都》以第二名挑戰成功，跟住喺第三輪補位賽遭到淘汰，因為要準備個人演唱會，3月23號發表聲明，唔再參加突圍賽。
趙震雄

趙震雄（粵拼：ziu6 zan3 hung4，韓文：조진웅，1976年3月3號—），係大韓民國嘅一個男演員。
趙賢榮

趙賢榮，係大韓民國嘅一個女藝人同埋歌手。
趙雅芝

趙雅芝（Angie Chiu，1954年11月15號—），係香港女演員，1975年出道，做過無綫電視女藝員，代表作有《上海灘》、《新白娘子傳奇》，1985年同無線電視約滿後亦間中到臺灣拍劇。
趙雅芝經歷過兩段婚姻，現任老公係演員黃錦燊，兩人生嘅仔黃愷傑都係做演員。
近親繁殖

近親繁殖（inbreeding）係指遺傳上接近嘅個體（例如係兩兄妹）交配同生後代。呢種做法生嘅後代好多時都易有遺傳病。
近鐵特急

近鐵特急（日文：きんてつとっきゅう）係日本一列特急列車，呢列車係屬近畿日本鐵道。
返外家

返外家（返讀翻），又叫返娘家，係指已婚婦人由夫家返外家。一般返外家叫歸寧，而迫不得意返外家，叫大歸，例如亡國、遭夫棄、舊時犯七出之條等。而初結婚，亦有回門之禮，亦係返外家一種。

舊俗
傳統習俗來講，女人結咗婚，會以夫為家，唔會三不時就返外家。

歸寧
歸寧係女人思念老竇老母，而返外家嘅習俗。但舊時好多都係外家父母作主，會出信畀夫家長輩，求准個女返外家。不過名義上係唔應該有外父外母出信，因為歸寧係個女思念父母省親，應該有兄弟代出。如果老竇老母都死咗，經已無咗省親嘅意思，就唔叫歸寧。

大歸
大歸係迫不得意返外家，例如亡國、遭夫棄、犯七出之條等。

今俗
今時今日無咁多世俗，男女平等，女人亦未必同夫家家人同住，無舊時咁多規矩，所以女人返外家隨時都可以。但通常喺大時大節左近，又或者父母生日去。
近音

近音（粵拼：gan6 jam1；英文：Approximant）係輔音嘅一類，發出呢類音嗰陣發聲器會互相接近，但造成嘅空間唔夠窄，發聲亦唔夠精準，製造唔到湍流。
近衛家

近衛家（日文：このえけ，日本舊體：近衞家），係日本五大攝家之一，個名嚟自平安京嘅近衛大路，原本叫陽明家。祖先係藤原氏嘅分支藤原北家，初代當主係藤原忠通庶長仔近衛基實。

歷史
近衛家大約響1153年左右由藤原忠通四仔（實際上係庶長仔）基實創立，嗰時叫陽明家。1163年，基實早死，大仔基通繼承陽明家，後嚟基通跟據響屋企前面嘅近衛大路，改名叫近衛家。之後基通一直同叔叔九條兼實（另一攝家九條家當主）響度對抗，而呢個時候近衛家就升為攝家之一。
鐮倉時代中期，第三任當主家實嘅細仔兼平另起鷹司家，而鷹司家後嚟都做咗攝家之一。
之後傳到第十七任當主前久，前久好做得，好快就得到當時好有勢力嘅豐臣秀吉睇起，令到近衛家地位上升。但之後一任當主信尹冇仔（得一個女太郎姬），前久又淨係得信尹一個仔，所以近衛家面臨畀人廢除。而前久有一個女前子，嫁咗畀後陽成天皇，生咗四個仔，所以信尹就認咗前子嘅第二個仔信尋做契仔去避免畀人廢除，從此近衛家就成為皇別攝家（即係指有皇室血統嘅攝家），所以得到嘅俸錄都特別多。
1884年，明治天皇頒令華族令，要求全部堂上家（即貴族，指一啲可以做好多高官職嘅家族）都要做華族，其中時任當主篤麿畀人封為公爵。而佢響政治界好活躍，曾經做過貴族院議長，而大仔文麿仲曾經做過日本首相。另外篤麿個二仔秀麿就做咗指揮家，而秀麿就影響咗依家近衛家好多成員都係玩音樂。
1947年，駐日盟軍總司令指示廢除華族令，近衛家都唔例外。雖然近衛家保住咗銜頭，但所有官位冇嗮。
之後文麿傳位畀文隆，文隆雖然有個仔隆明，但隆明係響文隆同老婆正子離婚之後先至出世，所以唔計佢；而秀麿個大仔秀健係私生仔，文隆唔想傳畀佢。最後佢認咗外甥、細妹溫子二仔忠煇做契仔。而現任當主就係忠煇。
近賀由香里

近賀由香里（1984年5月2號—）係日本足球員，踢後衞，曾經喺2005～2016年間為日本女子足球代表隊出場100次，入咗5球。佢代表日本參加過2007年FIFA女子世界盃、2008年夏季奧林匹克運動會、2011年FIFA女子世界盃、2012年夏季奧林匹克運動會同2015年FIFA女子世界盃。
蜜蜂學

蜜蜂學（melittology）係昆蟲學嘅一個子領域，顧名思義專門研究蜜蜂。
蜜雪冰城

蜜雪冰城（英文：Mixue Ice Cream & Tea）係中國大陸一個賣雪糕同茶類嘢飲嘅連鎖集團，出名產品包括雪糕筒同凍檸檬水。佢喺1997年喺鄭州開張。佢2018年開始開拓國外市場，包括東南亞、日韓同澳洲。佢2023年喺香港開分舖。
蜜袋鼯

蜜袋鼯（粵拼：mat6 doi6 ng4，學名：Petaurus breviceps），係分布喺澳洲東部同北部、新畿內亞同埋俾斯麥群島嘅特有袋鼯。佢哋而家亦畀人引進到塔斯曼尼亞。佢哋細細隻噉，幾得意，所以有人將佢哋當係寵物噉養。

幾時活動
佢哋係夜晩黑先出嚟活動嘅，日頭會瞓喺巢入面。

食啲乜
佢哋會喺夜晩黑獵食昆蟲同啲細隻嘅脊椎動物，亦會食某啲桉樹同金合歡嘅甜樹汁。「蜜袋鼯」呢個名就係因為佢哋鍾意食甜嘢而得嚟嘅。
蜜酒

蜜酒係種酒，用蜜糖去釀，帶有蜜糖嘅香甜味。蜜酒有好悠久嘅歷史，古時歐洲、非洲同亞洲都有人釀。
蜜蜂針

蜜蜂針（英文：bee sting）係指蜜蜂嘅針。
當一隻蜜蜂想攻擊敵人嗰陣，佢會將佢支針拮落個敵人身上，支針帶有一啲毒液－蜂毒（apitoxin）。支針好多時喺拮完個敵人之後，就會由隻蜜蜂嘅身體嗰度甩出嚟，但就算係噉，因為支針有佢自己嘅神經節等嘅結構，所以仲可以繼續插喺個敵人身上同埋向佢注射毒液，毒液會令個敵人有痛嘅感覺。除咗噉之外，當一隻蜜蜂感覺到有危險嗰陣，佢會釋放一種費洛蒙，呢種費洛蒙會刺激佢四圍嘅同伴，令到佢哋一齊進入攻擊狀態。分泌呢種費洛蒙嘅腺（gland）同隻蜜蜂支針有關係－插咗入敵人體內支針會繼續係噉釋放嗰種費洛蒙，令到其他蜜蜂跟住一齊攻擊個敵人。
蜜蜂同其他多數嘅蜂唔同嘅係，佢哋啲工蜂嘅針上面有啲好似倒勾噉嘅刺喺度。如果隻蜜蜂拮嘅敵人係一啲皮膚有返咁上下厚嘅動物－例如係人類－啲刺通常會令到支針由隻蜜蜂個腹嗰度甩出嚟，而隻冇咗支針嘅蜜蜂會喺幾分鐘之內死亡。呢種構造之所以會進化出嚟，可能係因為蜜蜂要應付脊椎動物用嘅－除非插咗入肉，支針多數唔會甩出嚟。
蜜蜂公

蜜蜂公（英文：drone）即係公嘅蜜蜂，係由未受精嘅蜜蜂卵長大而成，唔使採花蜜，唯一要做嘅嘢就係同蜂后產卵。
蜜蜂竇

蜜蜂竇，又叫蜂巢，係蜜蜂起嘅竇，有好多正六邊形嘅蜂蠟巢室，入面有蜜蜂、蜜蜂幼蟲、蜂蜜同花粉。
蜜蜂章

蜜蜂章係伊斯蘭教典籍《可蘭經》入面嘅第16章（蘇拉）。
蜜蜂舞

蜜蜂用跳舞嗰陣嘅角度同方向嚟向同伴表達搵到嘅物件嘅方向同距離。
蜜蜂舞（英文：waggle dance / bee dance）係蜜蜂嘅獨特語言。當一隻蜜蜂去完搵食返到個竇度嗰陣，佢會以某啲特定嘅方向、角度、同姿勢嚟喺啲同伴面前飛嚟飛去，好似跳舞噉。佢哋跳呢啲舞嗰陣飛嘅方向同角度等資訊係一種語言－佢哋靠噉嚟話俾同伴知佢去搵食嗰陣見到嘅物件－好似係花同水源－喺邊個方向同離竇有幾遠。
喺呢個過程入面，蜜蜂用咗一啲抽象嘅方法嚟向同伴傳達資訊，用唔同嘅角度同軌跡代表唔同嘅意思，就好似人類講嘢嗰陣用唔同嘅聲嚟代表唔同意思噉－廣義上，蜜蜂舞經已可以算得上係一種語言。呢種身體語言會隨品種而有異－唔同品種嘅蜜蜂可能會用同一個角度或者姿勢嚟代表唔同嘅嘢，就好似人類當中講唔同語言嘅族群有陣時會用同樣嘅聲嚟代表唔同嘅嘢噉（好似「bong」呢個音喺閩南話係「王」，但喺廣東話聽落就似個「幫」字）。
贔屭

，又叫龜趺、霸下、填下，形容情感嗰時寫嘅係「閉翳」；傳說係龍生九子，最大嗰個，貌似龜揹得重，又有牙，力大可揹住三山五嶽。贔屭造像係揹重嘢，通常揹石碑、石柱，變成底座同牆頭裝飾，屬靈禽瑞獸。其原形可能係斑鱉。

情感問題
呢種神獸喺情感嘅態度入面，話人嘅心情就好似瑞獸贔屭，揹重郁都郁唔到，一籌莫展，所以叫做「贔屭」。
維基辭典有佢嘅解釋：
贔屭
贖罪日戰爭

贖罪日戰爭 （英文：Yom Kippur War、希伯來文：מלחמת יום הכיפורים‎），又叫做十月戰爭（阿拉伯文：حرب أكتوبر‎）或者第四次中東戰爭，係1973年10月喺中東發生嘅一場仗，主要係以色列對住埃及同敘利亞打，發生喺戈蘭高地、西奈半島、同蘇彝士運河附近嘅範圍。

背景
喺1967年，以色列同阿拉伯國家曾經打過六日戰爭，之後以色列一路控制住戈蘭高地同西奈半島，包括蘇彝士運河嘅東岸。
埃及一直都希望能夠擊破以色列軍喺運河東岸嘅控制，跟住經過談判嚟控制返成個西奈半島。

打仗
場仗嘅變動地圖
1973年10月6號，阿拉伯國家一齊發動襲擊打以色列。因為呢日同時亦都係猶太節日贖罪日，所以場仗叫做「贖罪日戰爭」。開仗冇耐，美國同蘇聯都各自幫自己嘅盟國提供物資，所以場仗亦都成為咗冷戰嘅一部分。
喺開戰嘅時候，埃及同敘利亞都踩過咗之前停火嘅邊界，分別嘗試入西奈半島同埋戈蘭高地。喺頭三日，兩個國家都有啲功績，不過之後以色列就成功推返佢哋轉頭。到開戰一個禮拜，以色列已經能夠自己進攻兩個國家嘅地方：喺敘利亞方面，以色列開始炮打敘利亞首都大馬士革；喺埃及方面，以色列跨過咗去蘇彝士運河嘅西岸，離埃及首都開羅越嚟越近。。10月22號，一個由聯合國搞嘅停火失敗咗，而兩邊都係賴對方搞事。
到10月24號，以色列軍隊成功包圍咗埃及嘅第三軍團，當時離開羅只係得100公里（62英里）。之後，埃及成功反攻，喺兩次鬥爭都打贏返。不過同時，美國同蘇聯都驚呢次仗會打過龍，所以兩邊都喺25號同意設立停火，避免演變成為核戰。

影響
喺1948年嘅第一次中東戰爭同埋1967年嘅六日戰爭，以色列兩次都係成功打敗阿拉伯國家嘅攻擊。不過，以色列同時亦都明白到，呢啲成功並唔擔保之後會繼續。同時，阿拉伯國家喺呢場仗入面比起上次都叫有贏過，令佢哋對自己比較有自豪感。所以，呢場仗令雙方都肯和解，包括以色列同埃及之間嘅和平協議同和約。埃及之後成為咗第一個承認以色列嘅阿拉伯國家。自此之後，埃及逐漸離開蘇聯嘅勢力範圍。
贗靛屬

贗靛屬（粵拼：ngaan6 din6 suk6，學名：Baptisia ），係豆目豆科蝶形花亞科嘅其中一個屬。
贏

贏（victory），做名詞嗰陣可以叫勝利，係指喺打交或者第啲有競爭性質嘅活動當中取得成功。
贖罪日

贖罪日係猶太教入面每年最神聖嘅一日，喺希伯來曆提斯利月嘅第十日（喺公曆9月到10月），猶太人會全日禁食同祈禱。
贏在旅遊起跑線

《贏在旅遊起跑線》（英文：Travel Forerunners）係香港MakerVille製作嘅遊埠節目，由黃奕晨同黃可盈主持，2024年2月11號到4月21號逢禮拜日20:00—20:30喺香港電視娛樂ViuTV播。節目主持會去捷克同克羅地亞介紹一啲喺聯合國教科文組織世界遺產名錄「預備名單」嘅景點。

節目調動
2024年4月14號：由於19:30–22:30直播《第42屆香港電影金像獎頒奬典禮》，所以停播一次。
贖金之王

《贖金之王》（Shanghai Noon）係2000年美國電影，由成龍、劉玉玲、奧雲韋遜主演。
贖金之王2：皇廷激戰

《贖金之王2：皇廷激戰》（Shanghai Knights）係2003年美國電影，由成龍、奧雲韋遜、范文芳、甄子丹主演。
開氏

開氏，又叫開爾文，係個量度温度嘅單位，屬於七個國際單位制嘅基本單位之一，符號K。
開氏溫標係個熱力學溫標，開氏嘅零度稱為絕對零度。1開氏定義做水嘅三相點嘅熱力學溫度（準確值 0.01°C）嘅273.16分之1。
開氏呢個名係取自喺北愛爾蘭貝爾法斯特出世嘅物理學家暨工程師威廉‧湯姆森（William Thomson, 1st Baron Kelvin）嘅頭銜（第一代開爾文男爵）。開氏同攝氏度（°C）或者華氏度（°F）唔同，佢唔使加上「度」（°）。佢主要用喺物理學上表示温度。1開氏嘅温差同1攝氏度嘅係相等。水嘅三相點減273.16K就係絕對零度（準確值 -273.15°C）。
開特

開特（katal，符號：kat）係國際單位制嘅催化活動單位，用嚟表達每單位時間所轉化物質嘅量。呢個單位係1972年開始使用，1999年正式成為國際單位嘅衍生單位。
1 開特即係每秒轉化咗 1 摩爾嘅物質： 1 kat = 1 mol/s
開琴站

開琴站係釜山地鐵2號線嘅一個地底車站，喺大韓民國釜山廣域市釜山鎮區開琴洞（韓文：개금동），韓文副站名係「仁濟大學釜山白醫院」（인제대학교 부산백병원）。

車站結構
站體係2面2線曲線式設計側式月台嘅地底車站，等車月台有月台幕門，可以通過等車室轉對向嘅列車。

史
1999年6月30號：落成使用。
開源道

開源道（Hoi Yuen Road）係香港九龍觀塘一條馬路，係3線單向南行，北接觀塘道，南近偉業街。
以前開源道一帶係工廠區，而家漸漸成為商業區。開源道同附近馬路一樣，個名都好勵志。例如：偉業、鴻圖、興業、巧明、成業咁。
開爾文男爵

開爾文男爵（Baron Kelvin，1824年6月26號—1907年12月17號），原名威廉湯臣（William Thomson），係英國物理學家，亦係熱力學絕對溫標開氏嘅發明人。
開源軟件

開源軟件（英文：Open-source software）係開放源代碼（原始碼）使用權嘅電腦軟件，版權持有人放權畀用戶去用、改同分發軟件。
遊戲控制器

遊戲控制器（粵拼：jau4 hei3 hung3 zai3 hei3），又叫遊戲手掣，係指俾人喺打機嗰陣向部遊戲機傳訊號輸入嘅架生，通常會有若干個掣俾玩家撳，好多時仲會有若干碌類比搖桿。
遊戲搖桿

遊戲搖桿（Joystick）係專門控制電子遊戲機嘅設備，通常用一隻手揸得住，同時可以用同一隻手嘅手指㩒掣。
遊戲手掣

遊戲手掣（Gamepad）係專門控制電子遊戲機嘅設備，通常用兩隻手揸得住，同時可以用手指㩒掣。
遊戲態度

遊戲態度（lusory attitude）係遊戲設計上嘅一個概念，指玩家要順利玩隻遊戲必要有嘅心理態度。遊戲要求玩家跟從規則行動，例：當一個玩家坐低同朋友玩大富翁嗰陣，佢可以規規矩矩噉跟規則玩，而且唔好做啲破壞氣氛嘅嘢，但如果佢冇適當嘅遊戲態度，覺得自己有權（例如）按自己鍾意揀行幾多步－而唔係跟規矩擲骰仔決定行幾多步，噉隻遊戲就玩唔成。
遊戲改檔

遊戲改檔（日常粵語又叫 mod，近似粵拼：mot1，借自英文）泛指由玩家對一隻電子遊戲嘅內容作出更改，當中模組可以指玩家做嘅更改。改檔零舍常見於角色扮演遊戲同模擬遊戲。好多電子遊戲都有玩家會為佢哋整模組，例如有陣時啲玩家嫌一隻遊戲易得滯，所以就為隻遊戲編寫一個改檔模組，個模組裝咗之後會提升隻遊戲嘅難度，令敵人血量增加或者人工智能聰明咗... 等等，跟住呢班玩家仲可能會將個模組擺上網，俾其他人下載。
喺廿一世紀嘅電子遊戲界，改檔對一隻遊戲嘅成功愈加重要，因為一隻容易改檔嘅遊戲令玩家多咗方法嚟自我表達，間接俾玩家多咗種方法享受隻遊戲。有唔少遊戲開發者做遊戲編程嗰時會特登將隻遊戲嘅程式編成容易改檔，甚至乎索性發佈一啲改檔工具俾玩家用。

基本諗頭
内文：電子遊戲同視像遊戲
睇埋：遊戲程式同軟件工程
乜嘢係 mod？Mod 係英文 modification（改造噉解）嘅簡稱，指由用家對視像遊戲做嘅編輯，可以算係同人小說嘅遊戲版。Mod 傳統上係免費嘅，可以係稍為改改啲碼嚟修正錯誤或者令隻遊戲玩得順暢啲，以至完全轉化——即係大幅度噉改啲美術資產，創造全新嘅遊戲體驗。
改檔簡單嘅可以係改遊戲世界某啲物件嘅皮檔案（可以改變啲物件嘅樣），複雜啲嘅可以係加入全新嘅遊戲資產。

修補
内文：非官方修補
非官方修補係指隻 mod 整嚟係修正隻遊戲嘅某啲錯誤嘅，又或者係畀玩家睇到一啲原先睇唔到嘅遊戲內容。
「畀玩家睇到一啲原先睇唔到嘅內容」呢種情況有一個出名例子，就係二〇〇四年俠盜獵車手：聖安地列斯嘅熱咖啡模組：呢隻遊戲整嚟就係預咗畀大人玩嘅，原先預定會有隻小遊戲畀玩家控制住主角同主角嘅女朋友做愛；不過製作組諗諗吓，覺得噉搞法隻遊戲恐怕會引起大爭議，於是就將隻小遊戲收埋——佢哋並冇剷走隻小遊戲嘅源碼，只係剷走咗玩家可以用嚟玩嗰隻小遊戲嘅渠道；而隻遊戲出咗街之後，有玩家發現咗呢隻小遊戲嘅檔案，就整咗個 mod 將隻小遊戲「解鎖」，令到玩家群玩得到隻小遊戲，而遊戲主角同佢啲女朋友做愛嘅影片引起咗公眾譁然。

修改程度
改檔可以按「對遊戲內容作出幾大程度嘅修改」嚟分類。
一方面，改檔可以係純粹加少量嘅內容，形成所謂嘅附加檔，簡單嘅可以係例如改改遊戲主角嘅髮型或者主角件衫呀噉，當中模擬市民系列喺呢方面就出晒名——隻遊戲屬於模擬遊戲，畀玩家創造模擬人，起屋畀啲模擬人住，並且掌控啲模擬人嘅日常生活（飲食瞓玩等），玩家亦可以決定模擬人嘅外型，包括啲模擬人要著咩衫，而呢個遊戲系列嘅 fans 成日都幫隻遊戲改檔，加多啲唔同嘅衫畀啲模擬人揀，或者加多啲唔同嘅虛擬傢俬可以擺入啲虛擬屋入便... 等等；附加檔嘅例子，仲可能有同一隻射擊遊戲添加戰鬥地圖，同一隻 RPG 添加新嘅遊戲道具，或者係同一隻賽車遊戲添加新嘅賽道呀噉。呢啲噉嘅 mod，純粹係基於隻遊戲已有嘅內容，幫某啲類型嘅遊戲事物添加新嘅成員。
另一方面，又有啲 mod 會畀人稱之為大改，會增加新嘅遊戲機制，但未至於完全令到隻遊戲變咗第種體驗。玩家整呢種 mod 嘅目的，通常係為咗想「改良」隻遊戲。

自成遊戲
睇埋：獨立遊戲
唔少熱愛電子遊戲嘅人都有興趣創造屬於自己嘅遊戲。佢哋當中有啲會走去學同自己做遊戲開發，同時又有啲會整大改型嘅 mod 改造自己手上嘅遊戲。喺後者呢種情況下，有可能玩家係噉改檔，改改吓令隻遊戲嘅 mod 版本同原版有咗顯著嘅差異，唔再畀人認為係同一隻遊戲；個 mod 版本仲可能會大受歡迎好多人玩，最後好似自成咗一隻新遊戲噉嘅樣。呢種噉嘅 mod 就係所謂嘅完全轉化。
著名英雄射擊遊戲絕地要塞 2 就係完全轉化嘅一個出名例子：絕地要塞 2 呢隻遊戲一度風靡全球，係 Steam 平台上便最多人玩嘅遊戲之一；呢隻遊戲起源自一九九六年雷神之鎚 ——雷神之鎚係一隻第一身射擊遊戲，有提供畀玩家對局嘅死亡競賽遊戲模式；隻遊戲非常之受歡迎，吸引咗好多玩家嚟玩同埋整改檔，當中有個檔叫做絕地要塞，為隻遊戲添加咗職業嘅概念，畀每位玩家揀一個職業，而每個職業有自己嘅一套特殊能力；個改檔吸引咗好多玩家，及後仲由美國嘅 Valve 製作組將佢整咗做一隻遊戲叫絕地要塞，唔使裝落雷神之鎚嗰度都玩得。及後製作組喺二〇〇七年出咗絕地要塞 2 做絕地要塞嘅續作——玩家貪得意整改檔最後出咗隻經典遊戲。

Mod 開發
睇埋：加密同代碼難讀化
要改檔，第一步就係要搵想改嘅數據。呢點就隻隻遊戲都唔同，有啲遊戲開發者會將隻遊戲整到對改檔友善，例如二〇〇〇年嘅模擬遊戲模擬市民就將遊戲角色嘅皮檔案（啲角色嘅外型）以 BMP 快勞嘅形式擺晒喺目錄裡便，玩家攞住小畫家等嘅簡單工具都可以改呢啲快勞；有啲開發者甚至仲會將隻遊戲嘅源碼公開，玩家可以任意攞啲源碼去改；另一方便，遊戲開發者梗會或多或少噉保護遊戲快勞，例如係唔想啲內容太易改，費事玩家唔小心改軭咗隻遊戲，有部份開發者因而會用進階嘅加密將隻遊戲嘅數據「鎖住」唔畀人改，玩家要用專化嘅工具先可以開到隻遊戲嘅數據嚟睇。

改造架生
内文：十六進制編輯器同反編譯器
玩遊戲改檔成日都會用到反編譯器。反編譯器係一種喺還原工程上好常用嘅工具，屬於一類電腦程式，特徵係識得將行得到嘅二進制格式檔案，轉化做高級程式語言源碼，即係例如個反編譯器能夠（簡化講）睇住一個遊戲程式行嗰陣，佢用嗰啲數據點樣變化（機械語言或者組合語言會表達嘅嘢），砌返出一段能夠出到相同功能嘅 Python 源碼。喺廿一世紀初嘅世界，遊戲界甚至仲有埋一啲開源嘅反編譯架生，例如係 dnSpy 噉。
十六進制編輯器係一種工具，容許用戶睇同編輯檔案嘅原始二進制數據。電腦檔案係以一系列字節嘅形式儲住嘅，而十六進制編輯器就會用十六進制格式表示呢啲字節，呢種格式比起二進制更加易讀。每一對十六進制數字對應一個字節，而編輯器通常仲會顯示一欄附加嘅 ASCII（文字）等價數據。因此，十六進制編輯器可以用嚟分析或者修改一般編輯器無法存取嘅數據。
玩改檔嗰陣，十六進制編輯器適合用嚟改二進制檔案入面嘅遊戲數據，例如行得嘅檔案（.exe 或 .dll）、存檔檔案或者設定檔案。玩改檔嘅人可以篡改特定數值——例如角色嘅生命值或者其他屬性，從而修改隻遊戲。舉個例，玩家嘅最大生命值以數值形式儲咗喺遊戲數據入面，玩改檔嘅人可以用十六進制編輯器搵呢個數值出嚟，將佢轉換成十六進制，然後再做想要嘅更改。因此，十六進制編輯器對玩遊戲改檔嘅人嚟講好有用。
用十六進制編輯器打開咗個檔案用十六進制編輯器打開咗個檔案
遊戲存檔

遊戲存檔（英文：game save）指個電子遊戲嘅程式有方法記住玩家嘅進度。

概念
存檔點（save point）：指個遊戲地圖當中可以存檔嘅地方，有啲遊戲准玩家喺是但一個地方存檔，有啲淨係准玩家喺存檔點存檔。
快速存檔（quicksave）：指個遊戲容許玩家淨係撳一個掣就做存檔，有別於傳統要玩家撳好幾個掣、揀（例如）存檔落邊個位嗰度嘅存檔方式。
廢存檔（save scumming）：舊時玩遊戲嘅一種常見做法，指個玩家重複利用存檔機制直至得到鍾意嘅結果－個玩家存檔，跟住去，如果跟住發生嘅嘢唔如意，佢就即刻重新載入個存檔，再去過，一路屈到結果如意為止；呢種情況多數都係單人遊戲先會見到，因為多人遊戲絕大多數都唔會俾玩家喺比賽中途存檔。
遊戲度

遊戲度（英文：gameplay），普通話又叫遊戲性，指玩家玩隻遊戲嗰陣嘅（非美學）體驗，包括遊戲嘅規則、遊戲同玩家嘅互動、挑戰性、同埋過關難度等等。
行列輸入法

行列輸入法係一套免費授權、具有開放理念嘅字根式中文輸入法。除咗可以輸入繁體中文同埋簡體中文之外，亦都可以輸入Unicode當中嘅中日韓統一表意文字。內建喺 Windows Vista 嘅最新版當中，預定將支援 Unicode 3.1（即係擴展A區、擴展B區），使可以輸入嘅文字自兩萬幾字提升到七萬字左右。行列輸入法嘅最快記錄係1997年由洪秀權先生喺中文輸入競賽中所創下嘅每分鐘215.5字。

取碼原則
行列取碼嘅原則係將漢字歸納出十個基本筆形，各自對應到十個阿拉伯數字嘅外形；每個字根攞首筆、尾筆兩個數字組成，將漢字依照筆順拆成幾個部份，最多攞頭三尾一輸入四個字根即完成咗一個字。例如「暫」就分成「車14」、「斤93」和「日01」。為咗增加輸入速度，常用字按照筆形數字編排簡碼，輸入嘅時候就會顯示喺螢幕，可預視預選不駛死背。

攞碼三原則
(1)攞前面三個字根同埋最後嘅字根：行列輸入法係依照書寫順序，取字嘅前三個字根同埋最後一個字根，最多剩係攞四個字根，不超過四個字根，則全部攞。
(2)取最完整嘅字根：喺唔違反筆順嘅情況下，一個字若果有多種取法嘅時候，以按鍵數最少嘅為正確；亦就係要用字根表裡面筆劃最多最完整嘅字根來組字。
(3)九個跨越筆順字根：中文字有幾個部首，依照書寫順序，有些相關筆劃本來喺最後才寫嘅，而喺取碼嘅時候為咗保持佢嘅完整結構而不加以分割，必須將整個字根先攞走。

鍵盤輸入
字根同埋鍵盤嘅對應，並非以聯想或者口訣方式排列，而是採取「首筆定行、尾筆定列」。鍵盤上自左到右有1234567890十個直行，首筆嘅數字即係代表喺字根所在嘅按鍵喺哪一行；橫列就有Q（上）、A（中）Z（下）三列，尾筆數字若果係0到4喺上列、5或無尾筆喺中列、6到9喺下列。如同二維座標一樣，行、列都搵出來，就知道定位字根按鍵嘅位置。

字根碼的表示方法
行列輸入法字根碼嘅顯示方法，可以分為「字根表示法」同埋「行列碼表示法」兩種類型：
字根表示法：單純以基本字根同衍生字根嚟表示，亦都可以以對應嘅英文字母嚟表示，用於教學上嘅解說，例如：兒（臼儿）／（ＯＳ）﹑至（一厶土）／（ＡＸＲ）。
行列碼表示法：以行列座標同埋鍵位嚟表示，喺行列輸入法使用者對於字根碼嘅主要表示方法，有三種形式，例如：兒（91 2-）／（9^ 2-）／（9↑2-）﹑至（1- 26 41）／（1- 2v 4^）／（1- 2↓4↑）；其中（9^ 2-）和（9↑2-）讀做 9上 2中，（1- 2v 4^）和（1- 2↓4↑）讀做 1中 2下 4上。
「行列碼表示法」看起來似乎好抽象，其實都係由基本字根﹑對應座標和鍵位變化而來，相當容易了解。

適用系統
你可以喺以下嘅作業系統或者中文系統上面搵到行列輸入法。
Microsoft Windows
Windows 3.1 （同倚天格式相同）
Windows 95/98/ME
Windows NT 3.5X/4.X （未內建，可以喺官網下載）
Windows 2000/XP/Vista
Pocket PC 1.0/2002/2003/SE、Windows Mobile—怪獸中文系統
ETen 倚天中文系統
ET3/ET2000
GNU/Linux、FreeBSD
gcin
b5c
xcin
OpenVanilla
Mac OS
Mac OS 7.1~9.2.2 拉拉山中文系統
Mac OS X OpenVanilla
OS/2 4.0
Palm OS
掌龍中文
CJK OS
TwinBridge 雙橋中文系統

版本
早期嘅行列輸入法要用更上排嘅數字鍵，共40個碼，稱為「行列40」（行列輸入法40鍵版）。因為用咗數字鍵，輸入數字不方便，所以而家的行列版本只係用3列，稱為「行列30」。
行動碼

行動碼（opcode）喺機械語言當中係指一串指示當中指定「要做邊種運算」嗰部份。
行屍

《行屍》（英文：The Walking Dead）係美國電視劇，用喪屍世界做題材，2010年開始拍，而家已經拍到第九季。
行山

行山，書面語叫遠足，英文叫 hiking，係行路嘅一種，可以鍛鍊身心、旅遊享樂、欣賞風景等，行山地方一般係冇乜人住嘅郊外，郊野公園嘅行山徑。

行山嘅地方
各地行山嘅地方受到當地嘅地形風貌、氣候所限，山多嘅香港行山徑經過山脊、山谷、河谷。挪威嘅高原、高山、冰川多，而冬天好凍，嗰道行山嘅要求有啲唔同，好多時只有夏天先行得。行山地方包括：城郊、鄉村、山地、森林、叢林、沙漠、冰川、峽谷、平原、山嶺、長城、古道、草地、環湖…

注意事項
出發前應考慮自己同行山友體力，留意天氣預測，小心計劃好行程路綫，重要有伴一齊行。
去行山前同屋企人交帶一聲去邊，會同邊個去，幾時返，等萬一有意外都有人知你可能已經出咗事，自動去報警，可以去邊度救人
着啱衫褲鞋襪。
帶齊必需品，好似地圖、指南針、水、乾糧、電筒、雨褸、收音機、急救藥箱、哨子、流動電話、記事簿同埋筆等等。
唔好亂開新路，咁唔單止會令表土流失，重好容易蕩失路。
留意天氣，有冇山火、毒蛇、猛獸、逃犯、雷雨、大霧、洪水、色狼、野人嚮附近。

香港
内文：香港行山
行山喺香港係幾受歡迎嘅活動，唔使好多錢就可以玩足成日，香港嘅行山徑又多，變化又大，有各種唔同類型、長度、難度可以揀。特點係同市區嘅距離近，而且配套設施（比如標距柱等等）比較完善。

澳門、中國大陸
澳門十幾條步行徑位於氹仔、路環、黑沙，由1.6 公里到 8.1 公里長。中國大陸近年興起行山團，由熟識當地情況嘅導遊帶團。

北美
加拿大同美國有幾多原始森林，國家公園，行山徑數目好多，管理亦好，加拿大BC省就有成百公里嘅行山徑。

歐洲
歐洲行山徑數目好多，不過各國情況唔同。

澳洲
澳洲地方大，人口少，好多屬無人之地，離開市區可以好多日見唔到人，響嗰道行山要格外小心，出發之前要通知其他人，參加熟識當地嘅導遊帶嘅本地團亦唔錯。

對環境嘅影響
行山友通常唔靚景都唔去行。不過呢啲靚景地方通常都好脆弱。行山友有時會唔小心整壞個環境。一個人通常都無乜大影響，但係一大班人就唔可以睇小。響山道執柴，無山火嘅話，一次兩次就無乜影響。但係人人長年累月咁執，會拎走地方嘅養份。
通常好多受保護嘅地方，好似郊野公園咁，都有法例去保護。行山友跟住來做，影響就會細好多。通常例包括，唔畀生火，只可以響營地紮營，處理好大小二便，同每日限制人數。
行山友有自己一套規矩，就係不留痕蹟。行山友行到好似無人行過咁，第日嘅人一啲都睇唔出。好多行山友就算無例都跟呢套做。
行山棍

行山棍（行山仗，行山手仗）係種行山嘅用具，幫助行山友保持平衡、節奏同埋借力。行山棍一般分開幾節，可以伸長縮短。
行動選擇

行動選擇（action selection）係人工智能上最基本嘅問題之一，指「教人工智能由若干個可能嘅行動當中揀一個嚟採取」嘅技術。
行天宮站

行天宮站係臺北捷運中和新蘆線嘅一個車站。
行咇

行咇（粵拼：haang4 bit6，patrol）又叫巡邏（粵拼：ceon4 lo4），係指派一啲人員（保安人員或者士兵等）喺某個地帶裏面一路行嚟行去、一路留意住嗰個地帶有冇危險出現。
金來沅

金來沅，係大韓民國嘅一個男藝人同埋演員。
金佳英

金佳英，係大韓民國嘅一個女藝人同埋歌手。
金俊秀

金俊秀，係大韓民國嘅一個男藝人同埋歌手。
金京主

金京主，係大韓民國嘅一個女藝人同埋歌手。
金俊奎

金俊奎，係大韓民國嘅一個男藝人同埋歌手。
踎士

踎士（粵拼：mau1 si2*6，由英文 mouse 度譯過嚟），書面語滑鼠（粵拼：waat6 syu2），又叫老鼠、鼠標（喺粵、桂等中國大陸粵語地區用），係一種成日用嘅電腦輸入設備，用嚟郁螢幕上面嘅游標，控制電腦嘅功能。
踎士之前，叫追蹤波（Trackball）。
唔用踎士，可以用鍵盤打捷徑鍵（shortcut） 好似 Ctrl-C、Ctrl-V 咁，或者 Smart-Phone 用手指喺 Monitor 上面劃劃吓，早啲嘅電腦就用打指令（command prompts）。
踎士滾輪

呢個踎士上面有滾輪。
踎士滾輪（英文：Scroll wheel）係指電腦踎士表面嘅塑膠或橡膠轆，喺踎士左掣同右掣之間。
踎廁

日本製踎廁。注意正確使用方向，人應該面向水箱。
踎廁係廁所嘅一種。用者需要踎低咁用佢。另一種廁所係坐喺度用嘅坐廁。
踎廁喺某啲地方並唔常見。西方某啲國家（例如 英國同美國）幾乎完全冇踎廁，但喺某啲地方（如中國大陸）踎廁反而係主流，而日本嘅和式廁所就已經漸漸俾西式嘅廁所所代替。
有啲人可能成世人幾十年都從未見過踎廁，第一次面對嘅時候可能會不知所措。但都有啲人習慣咗用踎廁，所以就算見到坐廁都照樣踎喺個坐廁上面，咁就可能會造成危險同埋破壞啲廁具啦。

歷史
喺印度河流域文明摩亨佐-達羅同哈拉帕遺址中，考古人員發現咗最早嘅踎廁，直通地下嘅排水道。

使用方法
正確嘅使用方法如下：
注意使用嘅方向。用踎廁嘅時候，你個背脊應該靠住有個窿通向下水道嘅一邊。倘若個窿係喺接近牆嘅一邊，人就應該面向外。倘若個窿係喺遠離牆嘅一邊，人就應該面向牆嘞。
將條褲除低，或者將條裙拉高
將底褲除到膝頭哥位置
踎喺踎廁上面，屁股應該盡量接近同埋瞄準踎廁個窿，如果唔係啲屎屎尿尿會彈到周圍都係
過程中要小心保持平衡，初哥可以掹住扶手或者用手㩒住地下。
如果冇信心，而時間許可，可以考慮先除底下身嘅衫褲，掛喺門上面先開始痾
踢保

踢保係香港警察術語，指獲保釋嘅疑犯返差館報到之後，唔想將個保釋續期。呢個情況下，警方只可以拘留疑犯最多四十八個鐘，決定落唔落案起訴，如果唔起訴就要放人。
踢保多數出現喺社會運動入面被警方拉嘅人，所以對警方查案唔係幾大影響。
踏雪尋梅

《踏雪尋梅》係中國一首歌，係國語歌，作曲家黃自根據劉雪庵詞創作，係獨唱歌曲。歌曲描寫雪後天晴，蠟梅吐香，騎毛驢賞雪賞花，心情愉快。
全曲四樂句組成。前兩句，旋律跳躍，描寫雪後騎驢外出嘅情景；第三句模仿鈴鐺響聲；最後一句，係第二句旋律再現同發展，刻畫郊遊人喜悅。歌曲短小精煉，生活氣息濃厚，詩情畫意。

歌詞
雪霽天晴朗，臘梅處處香，騎驢灞橋過，鈴兒響叮噹。響叮噹響叮噹響叮噹響叮噹，好花採得瓶供養，伴我書聲琴韻，共度好時光。
崎嶇山徑上，臘梅枝頭放，一路寒風中，鈴兒響叮噹。響叮噹響叮噹響叮噹響叮噹，心隨花兒醉芬芳，清幽到我胸懷，共度好時光。
塵世多風霜，臘梅朵朵黃，空谷傳回聲，鈴兒響叮噹。響叮噹響叮噹響叮噹響叮噹，愛花人兒太痴狂，只求朝夕相對，共度好時光。
雪霽天晴朗，臘梅處處香，騎驢灞橋過，鈴兒響叮噹。響叮噹響叮噹響叮噹響叮噹，好花採得瓶供養，伴我書聲琴韻，共度好時光。
踎低起身見頭暈

亦可以撳「踎低起身見頭暈」跳去維基辭典。
踏莎行

踏莎行（莎讀梳、行讀恆，粵音：daap6 so1 hang4）係隻小令詞牌，58字，就似首七言律詩喺首聯同頸聯各添一字噉。相傳係北宋人寇準所創，個名源自唐詩「踏莎行草過春溪」。呢個詞牌開始時係寫春遊，後尾內容變成傷春感懷、悲嘆時光易逝。

其他名
有呢啲名：
柳長春（粵音：lau5 coeng4 ceon1）：趙長卿用過呢個名。
芳心苦（粵音：fong1 sam1 fu2）：語出賀鑄用呢隻詞牌寫嘅詠荷名作，取自其中一句「紅衣脫盡芳心苦」。
踏雪行（粵音：daap6 syut3 hang4）：《鳴鶴餘音》嘅用名。
喜朝天（粵音：hei2 ciu4 tin1）：曹冠用名。
平陽興（粵音：ping4 joeng4 hing1）：賀鑄用過。
江南曲（粵音：gong1 naam4 kuk1）：賀鑄用過。
芳洲泊（粵音：fong1 zau1 bok6）：出自賀鑄本詞牌作品一句「蘭橈明夜芳洲泊」。
度新聲（度讀道，粵音：dou6 san1 sing1）：出自賀鑄《江南曲》「紫簫閒捻度新聲」。
思牛女（粵音：si1 ngau4 neoi5）：賀鑄用過。
惜餘春（粵音：sik1 jyu4 ceon1）：賀鑄用名。
陽羨歌（粵音：joeng4 sin6 go1）：賀鑄用名。
暈眉山（暈讀運，粵音：wan6 mei4 saan1）：賀鑄用名。
踏雲行（粵音：daap6 wan4 hang4）
題醉袖（粵音：tai4 zeoi3 zau6）：賀鑄用名。
瀟瀟雨（粵音：siu1 siu1 jyu5）

隻「莎」字
香附（古時所講嘅莎草之一）
蓑衣
「踏莎行」隻「莎」字好易畀人讀成「沙 saa1」，之所以讀「梳 so1」，在於呢隻字意指「莎草」（讀so1 cou2）呢類植物，呢類植物生喺濕地，田頭、塘基常見，莎草舊時用來整笠、蓑衣，啲雨打上面會疏而唔沾，所以民間又嗌「蓑衣草」「蓑草」。
先秦時啲人就識得莎草，但嗰時所謂嘅莎草係個樣都差唔多嘅濕地草類嘅通稱，唐宋時「莎草」收窄定義，指氣味清新、個樣優雅修長嘅種類，而且入埋詩文，比如生曬莎草嘅花園、石級讚佢做「莎庭」「莎階」。明朝時《本草綱目》先至將莎草確定爲香附，話「其根相附連續而生，可以合香」，條根入藥做香附子，醫塞滯。

古代文人春遊
古人有春遊習俗，主要係喺屋企匿咗一冬，啲人就出去行下。文人士大夫素有「曲水流觴」宴飲作樂嘅傳統，從魏晉開始，啲人祭完上巳節，就會坐喺水邊，將酒杯放落條溪，隻杯漂咗去邊個度，邊個就要飲曬杯酒。呢個習俗一直流傳到唐宋，就加咗一項吟詩對舉，吟嘅題目大多數係春日風光。《踏莎行》嘅詞牌就係寇準玩呢隻遊戲時所創嘅。

作者其人共創作
寇準係北宋名相，性格爽朗不羈、敢作敢爲，佢試過逼宋真宗留喺宋遼戰場，最終打贏場仗，亦試過皇帝嬲嬲哋要走時扯住龍袍要皇帝聽完佢進諫，因為太忠直，就貶咗做知州，詞牌就係佢貶斥期間春遊作嘅，但無話顯得好激憤噉樣。
寇準作牌時用嘅係唐人陳羽「踏莎行草過春溪」嘅意象，來應眼前春遊嘅景色。詞牌嘅名、曲調都係佢作嘅。第一篇作品雖然係寫春景，不過最後兩句「倚樓無語欲銷魂，長空黯淡連芳草」意境淒涼，所以後來呢個詞牌就經常寫感傷悲嘆的內容。

格式
正格係上下兩闕各三仄韻，要求各闕頭兩句對仗。
仄仄平平，平平仄仄，平平仄仄平平仄。平平仄仄仄平平，平平仄仄平平仄。
仄仄平平，平平仄仄，平平仄仄平平仄。平平仄仄仄平平，平平仄仄平平仄。
有轉調踏莎行，爲雙調64字或66字，押仄聲。

名作
秦觀《踏莎行·郴州旅舍》
霧失樓臺，月迷津渡，桃源望斷無尋處。可堪孤館閉春寒，杜鵑聲裏斜陽暮。
驛寄梅花，魚傳尺素，砌成此恨無重數。郴江倖自繞郴山，爲誰流下瀟湘去？
寇準
春色將闌，鶯聲漸老，紅英落盡春梅小。畫堂人靜雨蒙蒙，屏山半掩餘香裊。
密約沉沉，離情杳杳，菱花塵滿慵將照。倚樓無語欲銷魂，長空黯淡連芳草。
賀鑄
楊柳回塘，鴛鴦別浦，綠萍漲斷蓮舟路。斷無蜂蝶慕幽香，紅衣脫盡芳心苦。
返照迎潮，行雲帶雨，依依似與騷人語。當年不肯嫁東風，無端卻被秋風誤。
踏血尋梅

《踏血尋梅》（英文：Port of Call ）係2015年上畫嘅港產片，由郭富城、春夏、白只、譚耀文、金燕玲主演，翁子光執導。故仔改編自2008年香港發生嘅王嘉梅命案，講個援交妹畀位嫖客殺咗。
呢套戲成功攞到好多獎，包括喺第35屆香港電影金像獎攞到最佳編劇、最佳男主角、最佳女主角、最佳男配角、最佳女配角、最佳新演員同最佳攝影一共七個獎。
踏浪者行動

踏浪者行動（英文：Operation Tiderider）係香港警務處為咗應對喺2019年下半年發生嘅反修例運動而部署嘅行動，有關行動喺2019年6月9號（反送中大遊行嗰日）部署，因為示威活動一路未平息，所以行動長時間運作到。
同年8月，退咗休嘅前香港警務處副處長劉業成返警隊做「副處長（特別職務）」，領導踏浪者行動。
配合呢次行動，警方引入一啲新措施，譬如9月頭開始批准休班警務人員帶住伸縮警棍。
踏石角

踏石角，係香港新界屯門區一笪地方，喺望后石西西、龍鼓灘南面。嗰度而家有中華電力嘅青山發電廠。
隆慶

隆慶係大明皇帝朱載垕嘅年號，相當於公元1567年到1572年，前後總共6年。
隆新高鐵

隆新高鐵，又叫吉隆坡－新加坡高速鐵路、新隆高鐵、馬新高鐵或者新馬高鐵，係一條原本計劃連接馬來西亞首都吉隆坡同新加坡嘅高速鐵路，依家呢個項目已經取消咗。楊忠禮集團曾經喺1990年代末期同2006年提出修建高鐵計劃，但係都因為經濟原因而擱置。去到2010年，馬來西亞政府啟動經濟轉型執行方案後，打算修建一條高鐵，連接吉隆坡同新加坡。兩國領導人喺2013年1月舉行會晤期間同意修建呢條高速鐵路線，並喺2016年簽署雙邊協議，推動高鐵項目。2018年5月9號第14屆馬來西亞下議院選舉實現政黨輪替之後，新任馬來西亞首相馬哈迪因為經濟原因決定將高鐵項目延遲兩年，最終兩國未能夠達成協議，原有協議喺2021年宣告終止。
按照原本計劃，呢條高鐵將會連接吉隆坡同新加坡，計劃在布城、森美蘭州、馬六甲州同柔佛州設立中途站，預計喺2020年動工，2031年或之前落成。通車之後，乘客乘搭高鐵來往吉隆坡同新加坡，只需要一個半鐘。
隆昌

隆昌係中國四川一個縣級市，由內江市代管，位於四川盆地南部，面積794平方公里，2014年總人口約79萬。下轄12鎮4鄉，市政府駐金鵝鎮。原先係隆昌縣，2017年4月經國務院批准，撤銷隆昌縣，設立縣級隆昌市。
隆武

隆武係南明皇帝朱聿鍵嘅年號，相當於公元1645年到1646年，前後總共2年。
隆德大學

隆德大學（Lunds universitet）係瑞典隆德一間大學，1666年創校。
隆林

隆林係中國廣西百色一各族（苗族、彝族、仡佬族）自治縣，面積3542平方公里，人口35萬。
陳宏宇

陳宏宇（粵拼：can4 wang4 jyu5），係臺灣流行歌填詞人、臺南人。喺國立臺北藝術大學碩士畢業、臺南私立瀛海中學畢業。
陳宗彝

陳宗彝，香港非偽民主正常政治人物兼航運交通界人士，中港通集團有限公司董事總經理。

選舉經歷
喺2021年9月，佢當選成為香港特别行政區選舉委員會航運交通界委員。之後佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢參選航運交通界，另外提名謝偉俊，但就輸咗比同屬親中派嘅自由黨易志明。
陳宜倩

陳宜倩，台灣性別研究學者，依家係世新大學性別研究所教授。佢不時會就一啲台灣性別意識的議題接受媒體訪問同埋撰寫投稿文章，因而得到一啲媒體關注。另外，佢亦曾經獲法院同唔同機構邀請，進行性平議題相關工作演講。

社會議題觀點及政治立場
佢關注司法改革、職場性騷擾同性平議題，認為不論男、女、雙性或跨性別認同，都理應享有同樣嘅權利。佢又關注政治人物厭女、恐同言論，並曾經同民進黨立委范雲、香港民主黨性別平權委員會委員梁詠恩等人多次召開記者招待會，表達對呢啲言論嘅關注。
喺2024年中華民國立法委員選舉，佢支持時代力量。
陳宙希

陳宙希，係前香港無線電視藝人，2006年第20期無綫電視藝員訓練班畢業。
陳宜

陳宜（1986年11月12號—）係中華台北女子網球手，台北人。

球員生涯
陳宜係右手揸拍（雙手反手），7歲開始接觸網球。

花邊
陳宜喺2013年11月被逼由土地銀行網球隊退役，成為台北西湖土地銀行職員。2014年以無黨派身份參選基隆市信義區市議員。
陳宗澤

陳宗澤（英文：Chase Chan，1996年3月16號—），綽號CY，用過藝名陳澤言，係香港男歌手。2020年佢參加ViuTV主辦嘅《全民造星III》比賽，因為佢喺團體賽表現唔理想，選情一路被睇淡，但佢喺廿強淘汰賽嘅個人對決入面，表現力壓熱門參賽者江宏基，以爆冷姿態入圍十強，最後攞第八名。2022年佢用返原名陳宗澤正式出道。